- Vi blev helt klart overraskede over, at en stor del af eleverne angiver, at de er tilfredse med deres egen krop.

Det siger Lone Schmidt, der er pædagogisk fagmedarbejder i Sex & Samfund. Organisationen har i et spørgeskema fået svar fra 1031 elever fra 7.-9. klasse om deres forhold til egen krop, og den viser, at i alt 74 procent af eleverne er meget eller nogenlunde tilfredse med deres krop.

27 procent af eleverne svarer, at de er meget tilfredse med deres egen krop, 47 procent angiver, at de er nogenlunde tilfredse med deres krop.

Og det skaber et andet billede end det, som toner frem i medierne den ene gang efter den anden: Nemlig at kun det perfekte er godt nok.

'Unge piger hader deres kroppe'

Overskrifter som 'Unge piger hader deres kroppe: - Jeg bliver svimmel af at trække maven ind hele dagen', 'Forskruede kropsidealer: Unge skal hjælpes til at elske deres krop' og 'Flere unge føler sig for tykke' er ikke et særsyn, og en undersøgelse fra Center for Ungdomsstudier har vist, at mere end halvdelen af de unge, der deltog i undersøgelsen, mente, det er flovt at bade sammen med andre efter idræt.

Læs også : Forskruede kropsidealer: Unge skal hjælpes til at elske deres krop

I Sex & Samfunds nye undersøgelse angiver 75,4 procent af dem, der har besvaret undersøgelsen, at de går i bad med klassekammeraterne efter idræt.

Ifølge Bjarne B. Christensen, der er generalsekretær i Sex & Samfund, kan der være flere årsager til undersøgelsens konklusion. En af dem kan være, at der er nuancer, som overskrifter ikke altid fanger. For selv om undersøgelsen viser, at tre fjerdedele af de adspurgte elever er meget eller nogenlunde tilfredse med deres egen krop, så er der også ting ved deres krop, som de ikke bryder sig om.

Det angiver 76 procent af pigerne og 43 procent af drengene at, ja, det er der.

Måske ikke så slemt

Der er for eksempel stor forskel på andelen af drenge og piger, der er meget tilfredse med deres krop.

37,6 procent af drengene, der har besvaret spørgeskemaet, angiver, at de er meget tilfreds med den måde, deres krop ser ud på – blot 17 procent af pigerne angiver det samme.

Lone Schmidt, som har stået for undersøgelsen, understreger at den ikke er repræsentativ, men at den kan vise nogle tendenser.

- Når vi dykker ned i resultaterne, så kan vi se en helt masse tendenser, som også peger i en anden retning, siger hun.

Sex & Samfund har for eksempel spurgt eleverne om, hvor utilfredse de tror, andre er med deres egen krop. 42 procent svarer, at de tror, over 60 procent af de andre unge er utilfredse med deres kroppe.

- Flertalsmisforståelser er, når man tror, holdingen til noget er anderledes, end den i virkeligheden er. Det er dybt interessant i undervisningen. Derfor opfordrer vi til, at man i seksualundervisning ser kritisk på normer, og at noget skal være på en bestemt måde. Måske ser det ikke så slemt ud, som vi troede, siger han.

- Men kropsidealer er stadig et område, hvor rigtig mange føler sig udenfor. Det er vigtigt at få en kritisk diskussion af det ind i undervisningen.